b'\n_START_ARTICLE_\nGrad Lu\xc5\xa1perk\n_START_SECTION_\nZgodovina\n_START_PARAGRAPH_\nGrad Lu\xc5\xa1perk so po vsej verjetnosti dali postaviti kr\xc5\xa1ki \xc5\xa1kofje sredi 13. stoletja, upravljali pa so ga vitezi Lu\xc5\xa1per\xc5\xa1ki, med katerimi je prvi omenjen vitez Henrik leta 1279, ki so bili ministeriali kr\xc5\xa1ke \xc5\xa1kofije. Gospostvo Lu\xc5\xa1perk se je nahajalo na ozemlju, ki je leta 1042 z dedi\xc5\xa1\xc4\x8dino grofice Heme Bre\xc5\xa1ko-Sel\xc5\xa1ke pripadlo kr\xc5\xa1kemu samostanu in tridesel let pozneje novoustanovljeni kr\xc5\xa1ki \xc5\xa1kofiji. V listinah se grad prvi\xc4\x8d posredno omenja leta 1279, ko je vitez Henrik Lu\xc5\xa1per\xc5\xa1ki pri\xc4\x8dal na mariborskem gradu. Grad je izrecno omenjen leta 1330 kot castrum in Luchsperch, leta 1433 kot vest Lusperch._NEWLINE_Omenjen vitez Henrik (Hainreich von Lusperch) se pojavlja med letoma 1279 in 1309. Iz kasnej\xc5\xa1ih listin izhaja, da je bil Henrik Lu\xc5\xa1per\xc5\xa1ki eden od stranske linije mariborskih vitezov. To izhaja \xc5\xa1e posebej iz listine iz leta 1305, v kateri vitez Konrad Mariborski in njegova \xc5\xbeena Benedikta prodata mo\xc5\xbeevemu bratrancu Gotfridu svoj dele\xc5\xbe pri gradu Lu\xc5\xa1perk. Med Lu\xc5\xa1pre\xc5\xa1kimi vitezi sre\xc4\x8damo na Lu\xc5\xa1perku \xc5\xa1e Henrika (omenjen leta 1307), leta 1333 Peter in leta 1363 Johan z Lu\xc5\xa1perka. Rodbina je v sedemdesetih letih 14. stoletja izumrla. Leta 1376 je Kr\xc5\xa1ka \xc5\xa1kofija vzela grad nazaj saj je bil njihov fevd, grad pa so upravljali kr\xc5\xa1ki gradi\xc5\xa1\xc4\x8dani oziroma so na gradu imeli le oskrbnike. Leta 1430, ko je bil v Vitanju kr\xc5\xa1ki \xc5\xa1kof Ernest Auer, se na gradu omenja oskrbnik Nikolaj Lewpacher (Purgraff und Amtmann zu Lusperg, ki je pravzaprav Nikolaj Limbu\xc5\xa1ki._NEWLINE_V zgodovinskih listinah naletimo tudi na ime Viljem Lu\xc5\xa1perker, ki je bil verjetno uradnik Lu\xc5\xa1per\xc5\xa1kih, in katerega nam je znan grb \xe2\x80\x93 ris na hribu tj. Luchs \xe2\x80\x93berk (Lu\xc5\xa1perk). Pomen gradu je upadel \xc5\xbee v drugi polovici 15. stoletja in \xc5\xbee leta 1502 je bil opu\xc5\xa1\xc4\x8den oziroma nenaseljen. Od gradu se je po 500 letih ohranilo obodno obzidje, ki je ponekod \xc5\xa1e vedno 6 metrov visoko in ve\xc4\x8d kot meter debelo.'